In nomine sanctæ et individuæ Trinitatis. Ego Leoteldis, et frater meus Ritinerius et filius meus Pontius, cogitantes casum humane fragilitatis, et reminiscentes innumerabilium scelerum nostrorum, quæ nos pœnitet miserabiliter commisisse contra Dominum, spem tamen in divina miseratione constituentes, et intercessione Sancti Petri, apostolorum principis, cui concessa est a pio magistro ligandi atque solvendi potestas, fiduciam habentes, disponimus aliquid elemosinæ facere, quæ ad optinendam ætheri clavigeri absolutionem, et divinæ clementiæ largitatem nobis valeat prodesse. Quapropter tribuimus redemptori nostro Christo et beato Petro apostolorum maximo, et domno Odiloni, Cluniacensis monasterii abbati precipuo, ceterisque ejusdem cœnobii fratribus ad presens et in futurum cælesti regi ibi militantibus, pro salute senioris mei Richardi et pro salute animarum nostrarum, aliquid rerum nostrarum, quæ sunt sitæ infra septa preposituræ Sanctæ Mariæ Aniciensis æcclesiæ, mansiones scilicet sitas intra preposituram Sanctæ Mariæ semper virginis, ut predictas domos possideant monachi ejusdem monasterii: eo tenore, ut ego Leoteldis quamdiu vixero, per manificentiam domni abbatis Odilonis teneam illas in ministerio et providentia; et post obitum meum ipsæ mansiones in deditionem Cluniacensis loci et domni abbatis et monachorum ipsius loci redeant, easque teneant et possideant et quicquid facere voluerint faciant. Dono etiam post obitum meum beato Petro apostolo et Anniciensi monasterio, in comitatu Arvernensi, in curte Reiliaco, quatuor petiolas de terra, terminatas ex omni parte terra Sancti Petri; ipso tenore, ut quamdiu vixero teneam et possideam, et post obitum meum ad Cluniensem monasterium et monachos ipsius loci predicta terra redeat, et eam in perpetuum teneant et possideant, et quicquid facere voluerint faciant. Et ut hæc carta firma et stabilis permaneat, cum stipulatione subnixa, manu propria subterfirmavi, et fratri meo et filio firmare rogavi. S. Leoteldis, quæ fieri et firmare rogavit. S. Rainerii fratris sui. Signum Girberti. Data V feria, III idus mai.